ኢትዮጵያ ቲቢን በመከላከልና በመቆጣጠር የምእተ አመቱን የልማት ግብ ታሳካለች
 የፌዴራል ጤና ጥበቃ ሚኒስቴር ኢትዮጵያ የቲቢ በሽታን በመከላከልና በመቆጣጠር የምዕተ አመቱን የልማት ግብ እንደምታሳካ አስታወቀ።በሚኒስቴር መስሪያ ቤቱ የቲቢ በሽታ መከላከያና መቆጣጠር ፕሮግራም የቴክኒክ አማካሪ ዶክተር አንዳርጋቸው ኩምሳ ለዋልታ ኢንፎርሜሽን ማዕከል እንደገለፁት፤  ግቡን ለማሳካት በሀገሪቱ ውስጥ ያሉ የጤና ኤክስቴንሽን ባለሙያዎችን መጠቀምና የህክምና አሰጣጡን ጥራቱን የጠበቀ እንዲሆን በማድረግ ግቡን ለማሳካት ትኩረት ተሰጥቶት እየተሰራ ነው።በመሆኑም በምዕተ አመቱ የልማት ግብን ከማሳካት አንፃር ሰፊ ስራ በመሰራት ላይ ነው ያሉት ዶክተር አንዳርጋቸው በዚህም በቲቢ በሽታ የሚሞቱ ሰዎች ቁጥርን በመቀነስ በኩል ከፍተኛ ውጤት መገኘቱን ገልፀዋል።በእድገትና ትራንስፎርሜሽን እቅዱም የቲቢ በሽታ ስርጭት መጠንን ከ100ሺ ህዝብ ውስጥ 156 የማድረስ መሆኑን ገልፀው፤ በእቅዱ ግማሽ አመትም የበሽታው ስርጭት ከቀድሞ ከነበረበት ዝቅ ማድረግ መቻሉን ተናግረዋል።በምዕተ አመቱ የልማት ግብ መሰረትም በበሽታው የሚሞቱ ሰዎች ቁጥር ከ100ሺ ሰዎች መካከል ከ20 በታች እንዲሆን ጥረት እየተደረገ ነው ብለዋል። የቲቪ በሽታን የሚመረምሩና የህክምና አገልግሎት የሚሰጡ በርካታ የጤና ተቋማትና በገጠር አካባቢም የጤና ኬላዎች በስፋት የሚገኙ በመሆናቸው የበሽታውን ምልክት እንዳዩ ህብረተሰቡ በአቅራቢያው ወዳለው ጤና ጣቢያ በመሄድ መታከም እንደሚችል ተናግረዋል።ዶክተር አንዳርጋቸው አያይዘውም መስኮትን በመክፈት የቲቢ በሽታ ስርጭትን እንከላከል በማለት ጥሪ ማስተላለፋቸውን ዋልታ ኢንፎርሜሽን ማዕከል ዘግቧል።